### | | | | --- | --- | | | | | --- | | **Byråd** 11. oktober 2016 Sagsnr. 710-2016-43408 Dok.nr. 710-2016-332655 Sagsbehandler DPHEJA | | 162.                Revision af retningslinjer for tildeling af tilskud fra [adresse] nedrivningspulje 2017 - Åbent

###

|  |  |
| --- | --- |
| Tidl. politisk behandling | BY, 31.05.16, pkt. 93 |
| Forventet sagsgang | ØK, BY |
| Lovgrundlag | Byfornyelsesloven |

###

**SAGENS INDHOLD**

I denne sag skal Byrådet tage stilling til forslag til
reviderede retningslinjer for tildeling af tilskud fra [adresse]
nedrivningspulje. Byrådet godkendte 27. marts 2012 første gang ”Retningslinjer
for tildeling af midler fra Favrskov Kommunes pulje til tilskud til nedrivning
af forfaldne bygninger”. Siden har Byrådet ændret retningslinjerne 24.
september 2013, 25. november 2014 og senest 29. september 2015 med virkning fra
1. januar 2016.

[adresse] har indtil nu anvendt godt 1,2 mio. kr. på
nedrivningsaktiviteter og modtaget knap 1,9 mio. kr. i statsrefusion. Herudover
er der modtaget refusion på 0,6 mio. kr. for udgifter til miljøundersøgelser
m.v.

Midlerne er fordelt efter ansøgning fra interesserede ejere
af ejendomme i landsbyer under 3.000 indbyggere og i landdistrikter. Det har
imidlertid ikke været muligt indenfor de nuværende retningslinjer at
identificere et tilstrækkeligt antal egnede emner til nedrivning. På den
baggrund har Teknik og Kultur efter en screening af ca. 120 ubeboede boliger taget
kontakt til ejere, hvis ejendomme forekom oplagte for nedrivningspuljen.

Med virkning fra 2016 har regeringen besluttet at reducere
antallet af kommuner, der er omfattet af den nationale landsbypulje. [adresse]
er ikke blandt de 45 kommuner, der kan opnå statstilskud i perioden 2016-2020. [adresse]
Kommune har imidlertid en uforbrugt statslig udgiftsramme fra tidligere år på
2,7 mio. kr. Erhvervsstyrelsen har meddelt en forlængelse af fristen for
disponering af denne ramme frem til 30. juni 2017.

På den baggrund foreslås, at de gældende retningslinjer for
Favrskov Kommunes nedrivningspulje udvides til at omfatte en større del af de
aktiviteter, der er mulige inden for de statslige retningslinjer for
Landsbypuljens anvendelse. Samtidig foreslås nogle af de hidtidige vilkår for
støtte fra nedrivningspuljen lempet.

**VURDERING**

Teknik og Kultur vurderer, at der fortsat vil være en vis
interesse for at opnå støtte til nedrivning af nedslidte boliger. Erfaringen
har dog vist, at interessen som oftest er betinget af, at den ryddede grund
umiddelbart kan videresælges uden tilbagebetaling af støttebeløbet, og at der
kan opnås tilladelse til at genopføre en ny bolig på grunden. Det sidste
hindres i visse tilfælde af lovgivningen eller af gældende planbestemmelser.

Den største interesse har hidtil været samlet omkring
tilskud til nedrivning af erhvervsbygninger, hvilket de statslige regler kun
giver mulighed for at støtte, hvis erhvervet er ophørt. Desuden har der i et
enkelt tilfælde været en henvendelse om støtte til istandsættelse af et
forsamlingshus.

Teknik og Kultur foreslår, at retningslinjerne revideres, så
støttemulighederne fremadrettet udvides til at omfatte nedenstående fem
aktivitetsområder:

A. Nedrivning af nedslidte boliger

Følgende kriterier lægges til grund for at meddele støtte:

1. Bygningen skal være ruinøs eller kondemnabel.

2. Tilskud kan ydes til enkeltpersoner, virksomheder eller foreninger med
bopæl eller hjemsted i [adresse].

3. Støttebeløbet tilbagebetales, hvis en ejendom, hvortil der er ydet
tilskud efter denne ordning, inden for en toårig periode videresælges i
bebygget eller ubebygget stand.

Der
kan ydes støtte til den fulde udgift.

B. Nedrivning af private erhvervsbygninger, hvor
erhvervet er ophørt

Følgende kriterier lægges til grund for at meddele støtte:

1. Bygningen skal være ruinøs.

2. Tilskud kan ydes til enkeltpersoner, virksomheder eller foreninger med
bopæl eller hjemsted i [adresse].

3. Støttebeløbet tilbagebetales, hvis en ejendom, hvortil der er ydet
tilskud efter denne ordning, inden for en toårig periode videresælges i
bebygget eller ubebygget stand.

Der
kan ydes støtte til den fulde udgift.

C. Istandsættelse af forsamlingshuse og bygninger med
lignende anvendelse

Der kan gives støtte til istandsættelse af bygningens
klimaskærm, etablering af tilgængelighedsforanstaltninger og til afhjælpning af
kondemnable forhold. Støttemuligheden bringes i spil i forhold Landsbyrådets
afsatte anlægsmidler. Støtten kan maksimalt udgøre 25 % af de støtteberettigede
udgifter jf. byfornyelsesloven.

D. Fjernelse af skrot og affald på boligejendomme

Ved udlejningsboliger kan tilskuddet udgøre hele den
støtteberettigede udgift, ved ejerboliger maksimalt 25 % af udgiften.

E. Kommunalt opkøb af nedslidte ejendomme med henblik på
istandsættelse eller nedrivning

Opkøb efter bestemmelsen kan ske på frivillig basis på
grundlag af en aftale mellem ejeren og kommunen eller på tvangsauktion.

Med den foreslåede revision af retningslinjerne forventes
det, at den statslige udgiftsramme bliver disponeret inden 30. juni 2017. Der
skal herefter tages stilling til, om den kommunale indsats for nedrivning af
forfaldne bygninger skal fortsætte uden statslig medfinansiering.

**ØKONOMI**

Pr. 1. september 2016 er der i alt 1,3 mio. kr. i
nedrivningspuljen inkl. overførte midler fra tidligere år. Den statslige
udgiftsramme udgør imidlertid kun 2,7 mio. kr. svarende til en kommunal
medfinansiering på 1,080 mio. kr., når statsrefusionen udgør 60 % og den kommunale
andel er 40 %.

Det resterende budgetbeløb på 220.00 kr. i 2016 vil kunne
disponeres efter gældende retningslinjer, men uden mulighed for at opnå
statsrefusion.

**INDDRAGELSE**

I umiddelbar forlængelse
af Byrådets stillingtagen til de foreslåede ændringer af retningslinjerne for tildeling af tilskud fra
Favrskov Kommunes nedrivningspulje bliver der annonceret om mulighederne for at
opnå støtte.

**INDSTILLING**

Direktøren for Teknik og Kultur indstiller til Byrådet:

1. At de foreslåede ændringer af retningslinjerne
for tildeling af tilskud fra [adresse] nedrivningspulje
godkendes.

**BESLUTNING**

***Økonomiudvalget, 3. oktober 2016:***

Fraværende:Astrid Mortensen

Indstilles godkendt med den præcisering, at tilskuddet til
fjernelse af skrot og affald ved udlejningsboliger (punkt D) maksimalt kan
udgøre 75%.

**Bilag**

|  |  |
| --- | --- |
| Notat om revision af retningslinjer for tildeling af tilskud fra [adresse] nedrivningspulje | 710-2016-322197 |